יגאל לרר

הרב ירחמיאל יגאל אליהו לרר (נולד בי' בשבט ה'תשי"ז, 12 בינואר 1957) הוא רב ציוני דתי, דיין בבית הדין הרבני הגדול, אב"ד בבית הדין הרבני פתח תקווה, ר"מ בישיבת מרכז הרב ונשיא הכולל של ישיבת מרכז הרב בפתח תקווה.

 ביוגרפיה 
נולד בירושלים לשרה וליהושע לרר, החזן הראשי של בית הכנסת הגדול בתל אביב ובתי הכנסת הגדול בלונג איילנד ובאנטוורפן. בגיל שלוש עזבה משפחתו את הארץ למספר שנים ועברה לאנטוורפן, והוא שב ארצה לבדו בגיל 14. למד במדרשית נעם בפרדס חנה, לאחר מכן, בשנת ה'תשל"ג עבר ל"ישיבת בית התלמוד-גור אריה חיים ברלין" בראשות הרבנים דב שוורצמן ויצחק הוטנר. לאחר תקופה קצרה, עבר לישיבת מרכז הרב, שם למד אצל הרב צבי יהודה הכהן קוק, הרב שאול ישראלי ורבו המובהק הרב אברהם אלקנה כהנא שפירא. כמו כן, במשך שנים רבות למד אצל הרב חיים צימרמן. הוסמך לרבנות וקיבל כושר לרב עיר מהרב שפירא. בהמשך, הוסמך לדיינות על ידי הרבנים הראשיים לישראל, ישראל מאיר לאו ואליהו בקשי דורון.

שימש כ'נושא ונותן' בישיבה, ובשנת ה'תשנ"ג התמנה לר"מ. במסגרת תפקידו כר"מ בישיבה, מעביר שיעורים בסוגיות בעיון לפי סדר המסכתות הנלמדות בישיבה ושיעור בנושאים לפי סדר פרשיות השבוע. בעבר העביר גם שיעור עיוני קבוע בספר "חידושי רבינו חיים הלוי" (של רבי חיים סולובייצ'יק מבריסק) אשר דרכו הלימודית מהווה את אבן היסוד בדרכו של הרב לרר, אך שיעור זה נפסק לאחר אירוע לבבי שעבר, בהוראת רופאו שטען שההתרגשות וההתלהבות שמסירת שיעור זה מזיקות לליבו ומסכנות אותו.

בשנת ה'תש"ס התמנה לדיין בבית הדין הרבני בבאר שבע. בשנת ה'תשס"ח עבר לבית הדין בפתח תקווה, ובשנת ה'תשע"ה התמנה לאב"ד בפתח תקווה. בשנת ה'תשפ"ה התמנה במינוי זמני כחבר בית הדין הרבני הגדול. ביוני 2025 נבחר למינוי קבוע.

מלבד היותו אב"ד בפתח תקווה ור"מ בישיבת מרכז הרב, הקים בשנת ה'תשע"ד כולל בפתח תקווה, שמהווה שלוחה של ישיבת מרכז הרב והוא משמש כנשיאו ומעביר בו שיעורים רבים. כמו כן, מעביר שיעורים רבים ברחבי העיר. בעבר העביר באופן קבוע שיעורים בישיבת נחלים ובישיבת דרכי נעם בפתח תקווה.

משמש כחבר בוועדת השיפוט במיזם "קנה לך חבר" - תחרות החיבורים התורניים לבני הציונות הדתית של מפעל הפיס.

הרב התגורר בירושלים במשך שנים רבות בבניין של רבני ישיבת מרכז הרב הסמוך לישיבה, ובשנת תש"ע עבר לפתח תקווה. נשוי לצביה, בתו של הרב יוסף בא-גד.
שמאל|ממוזער|250px|הרב יגאל לרר עם הרב יעקב שפירא (מימין)והרב יהושע מגנס
שמאל|ממוזער|250px|הרב יגאל לרר בהכנסת ספר תורהבישיבת מרכז הרב עם הרב איתמר אורבך (מלפניו) והרב מרדכי גרינברג (מאחוריו)

 מפסיקותיו הבולטות 
 פסק לגבי היכולת להסתמך על בדיקת רקמות לצורך קביעת הורות. המקרה הנדון היה של אישה גרושה שילדה בת וטוענת שהילרה היא בתו של פלוני, אשר הכחיש את אבהותו. בדיקת הרקמות הוכיחה כי האיש הוא אכן אבי הבת. הרב לרר חייב את האיש בתשלום מזונות, בין אם משום שהבדיקה היא ודאית ובין אם מקום שהאב הסכים לקבל את תוצאותיה בבואו להיבדק. הפסק עוסק בשאלה הכללית של הנאמנות ההלכתית של הרופאים, ובהתבסס על תשובתו של  הראי"ה קוק הוא מחלק בין מידע משוער לבין מידע ודאי.
 פסק לגבי זוג שנפרד וחזר לקיים יחסי אישות, אך הבעל חשש שהבן שנולד אינו שלו. הוא ביקש בדיקת רקמות, והרב לרר נדרש לקבוע אם הם "נשואים מחדש", הרב לרר פסק כי חזרת הצדדים זה לזה דרך קיום יחסים ומגורים קבועים ללא חופה וקידושין אינם מחייבים מתן גט, כך שחשש הממזרות מתבטל. לפיכך, אישר את עריכת בדיקת האבהות.
 פסק לגבי יהדותה של יעל, נכדתה של הנערה דומני מריאטה שראול ולנברג חילץ מהנאצים כחלק מהמבצע שלו להצלת רבבות יהודים בהונגריה, המסמך המקורי שעליו חתם ולנברג, כדיפלומט שוודי, למען הסבתא - שכנע את הרב לרר כי היא הייתה יהודייה, וממילא הנכדה יכולה להינשא כאן, בארץ, כדת משה וישראל.

 חיבוריו 
 קונטרס גאולת הצב"י - מראה מקומות על התוספות, בכל הש"ס. יצא לאור בשנת ה'תשמ"ב.
 חזון יהושע - ערך את הספר ובו חידושיו של אביו ר' יהושע לרר על סוגיות הש"ס אותם כתב בגיל 18, הספר כולל תולדות חייו של החזן יהושע לרר יליד ירושלים. הבן, הרב יגאל לרר, כותב בהקדמה כי אביו היה "מגדולי החזנים, משיירי זן החזנים מהדורות הקודמים בעל קול אדיר במתיקות שאין לתארה, כיבד ה' מגרונו ממעמקי ליבו, בעל רגש עצום אשר ריגש את שומעיו בתפילותיו"
 חיבר מאות מאמרים ופסקי דינים שפורסמו ב'שורת הדין', בכתב העת 'ניצני ארץ' ובבמות נוספות.

 קישורים חיצוניים 

 שיעורי הרב יגאל לרר באתר ישיבה
 הרב יגאל לרר מאמרים מתוך אתר רמב"יש
 שיעורי הרב יגאל לרר ביוטיוב
 מבחר פסקי הדינים שכתב הרב יגאל לרר אשר התפרסמו בכתב העת 'שורת הדין'. מצורף גם קונטרס 'דברי תורה' שכתב בסוף הספר 'חזון יהושע'
 כל פסקי הדינים של הרב לרר מבית הדין בבאר שבע
 כל פסקי הדינים של הרב לרר מבית הדין בפתח תקווה

 מבחר שיעורים שהועברו בישיבת מרכז הרב

 הרב לרר בסיפורים על הרב שפירא - מתוך עיתון הצופה
 שיעור לפרשת צו שהעביר במכון הגבוה לתורה באוניברסיטת בר-אילן
 מאמרו 'שירת המלאך שנאבק עם יעקב אבינו'
 קבלת עדות לפסילת עדים שלא בפניהם, מתוך אתר דעת.
 מאמרו 'בגט ששלח הבעל', מתוך עלון אוצר הפוסקים
 כל הכתבות על הרב יגאל לרר, באתר ערוץ 7

 הערות שוליים 

קטגוריה:בוגרי ישיבת מרכז הרב
קטגוריה:בוגרי מדרשית נעם
קטגוריה:רבני ישיבת מרכז הרב
קטגוריה:אבות בית הדין הרבני בפתח תקווה
קטגטריה:דייני בית הדין הרבני הגדול
קטגוריה:פתח תקווה: רבנים
קטגוריה:כפר גנים: אישים
קטגוריה:תלמידי הרצי"ה קוק
קטגוריה:תלמידי הרב אברהם אלקנה שפירא
קטגוריה:ראשי כולל אברכים ישראלים
קטגוריה:תלמידי הרב שאול ישראלי
קטגוריה:ישראלים שנולדו ב-1957